**เป็นผู้(แนะ)นำอย่าท้อ**

มีคุณครูหลายคนเคยคุยให้ฟังถึงเรื่องราวที่เกิดขึ้นในห้องเรียนว่าบางครั้งรู้สึกเหน็ดเหนื่อย กับกิจกรรมที่ต้องการให้ผู้เรียนพัฒนาทักษะด้านต่างๆในการเรียนภาษา เพราะกิจกรรมต่างๆ ที่จัดให้บางครั้งดูเหมือนจะไม่สอดคล้องกับความต้องการพวกเขา หรือพูดอีกนัยหนึ่งง่ายๆก็คือครูเหนื่อยเพราะเคี่ยวเข็ญเด็กอยู่ฝ่ายเดียวด้วยเหตุที่ครูคาดหวังว่าจะให้ผู้เรียนได้รับการถ่ายทอดความรู้จากครูให้ได้มากที่สุด จึงวางบทบาทของตนเองไว้สูงเช่นกัน อาจจะเรียกว่าเป็นผู้ให้อย่างแท้จริงกันกันเลยทีเดียว จนบางครั้งลืมว่าแท้จริงครูควรส่งเสริมหาทางให้ผู้เรียนได้เรียนรู้ใฝ่หาความรู้ด้วยตนเอง หากครูตระหนักในประเด็นนี้ก็ไม่น่าจะทำให้รู้สึกเหนื่อยกับบทบาทของตนเองมากจนเกินไป ด้วยเหตุนี้จึงใคร่ขอเสนอข้อคิดบางประการเพื่อลดความรู้สึกของครูที่มีต่อสถานการณ์ที่เกิดขึ้นในห้องเรียนและเป็นกำลังใจให้คุณครูดังนี้

**1. ครูควรเป็นผู้แนะนำ** ในบางเวลาการให้ผู้เรียนทำกิจกรรม ครูควรมีบทบาทเป็นผู้แนะนำหรือส่งเสริมให้ผู้เรียนได้คิด ได้ตัดสินใจเองมากกว่าครูสั่งให้ทำหรือทำตามครูทั้งหมดฝ่ายเดียว ครูจะได้ลดภาระและผู้เรียนจะได้เรียนรู้ที่จะพึ่งตนเองมากขึ้นเรื่อยๆ ซึ่งถือว่าเป็นการพัฒนาบทบาทอย่างหนึ่งของผู้เรียนในการเรียนรู้สิ่งต่างๆ และจะติดตัวไปใช้ได้ในชีวิตประจำวันตลอดไป

**2. ครูเป็นผู้ทียืดหยุ่นได้** การยืดหยุ่นให้แก่ผู้เรียนอย่างมีเหตุผล จะทำให้ทั้งผู้เรียนและครูเองรู้สึกคลี่คลายจากความเครียดเพราะไปจริงจังเกินเหตุ เช่นผ่อนปรนเรื่องกำหนดเวลาส่งงานแก่ผู้เรียนที่มีความจำเป็นต่างๆหรือเจ็บป่วยไม่สบาย หรือยืดหยุ่นกฎเกณฑ์ต่างๆที่ผู้เรียนใช้ในการทำกิจกรรม

**3. ครูเป็นคนที่ผู้เรียนไว้วางใจ** การที่ครูเป็นผู้ที่น่าไว้วางใจได้ในเรื่องราวต่างๆ ทั้งด้านการเรียนรู้ในห้องเรียนและด้านส่วนตัว จะทำให้ผู้เรียนยอมรับ และเชื่อมั่นในตัวครู เมื่อผู้เรียนมีความเชื่อมั่นและวางใจในตัวครูแล้วก็มีแนวโน้มที่จะทำตามคำแนะนำหรือเข้ามาหาครูเพื่อขอคำแนะนำด้วยตนเอง หรือเป็นเหตุจูงใจให้อยากใฝ่รู้ใฝ่เรียนกับคุณครูไม่ทางตรงก็ทางอ้อม

**4. ครูเป็นที่พึ่งได้** การเป็นที่พึ่งได้ของครูในที่นี้หมายถึงครูเปิดโอกาสให้ผู้เรียนได้ปรึกษาปัญหาด้านการเรียนรวมทั้งปัญหาส่วนตัวได้ โดยครูสามารถแนะนำประสานงานกับครูท่านอื่นหรือกับหมวดหรือสายวิชาต่างๆได้ เพื่อช่วยเหลือหรือบรรเทาปัญหาหรือแก้ปัญหาให้หมดไปได้

ทั้งหมดที่กล่าวมาเป็นเพียงข้อคิดให้ครูลองทบทวนเพื่อคลายเครียด(นอกห้องเรียน) อย่าท้อ!

***เกี่ยวกับผู้เขียน:*** *ประสิทธิ์ มูซอ*

* *อดีตอาจารย์ประจำอิสลามวิทยาลัยแห่งประเทศไทย*
* *(MA in Applied Linguistic (Resource-Based Learning), Diploma in Resource-Based Learning)*
* *อาจารย์ผู้ร่วมจัดกิจกรรม club ของศูนย์การเรียนรู้แบบพึ่งตนเอง คณะศิลปศาสตร์ มจธ.*
* *อาจารย์พิเศษคณะศิลปศาตร์ มจธ.*